**Izvještaj o izvršenju budžeta Crne Gore za januar-mart 2024. godine**

**Prihodi budžeta u periodu januar – mart 2024. godine iznosili su 578,5 mil. € ili 8,2% procijenjenog BDP-a (7.034,0 mil. €), što je u odnosu na isti period prethodne godine veće za 36,0 mil. € ili 6,6%.** **U poređenju sa planom za period januar – mart, prihodi su iznad plana za 45,6 mil. € ili 8,6%.**

Neophodno je napomenuti da su, u posmatranom periodu 2023. godine prihodi jednokratnog karaktera iznosili 69,9 mil. €, dok su u istom periodu 2024. godine iznosili 6,1 mil €. **Shodno tome, izuzimajući prihode jednokratnog karaktera ostvareni rast na nivou perioda januar – mart iznosio bi 99,8 mil. € ili 21%.**

**Prihodi budžeta u martu mjesecu iznosili su 244,5 mil. €, što je u odnosu na isti mjesec prethodne godine veće za 12,1 mil. € ili 5,2%. U poređenju sa planom za mjesec mart, prihodi su iznad plana za 18,5 mil. € ili 8,2%.**

**Izdaci budžeta** u martu mjesecu iznosili su 231,1 mil. €, što je u odnosu na planirane manje za 7 mil. € ili 2,9%, dok su u odnosu na isti mjesec prethodne godine veći za 37,4 mil. €ili 19,3%.

Uzimajući u obzir ostvarene prihode i izvršene rashode (koji su u prva tri mjeseca iznosili 583.4 mil €), u prva tri mjeseca 2024. godine ostvaren je **budžetski deficit** u iznosu od 4,9 mil € odnosno 0,1% BDP-a, što je za 117,7 mil € niži deficit od plana. **U martu mjesecu ostvaren je suficit budžeta od 13,4 mil €, odnosno 0,2% BDP-a.**

U prvom kvartalu ove godine, gotovo sve kategorije prihoda budžeta bilježe rast, kako u odnosu na plan tako i u odnosu na uporedni period prethodne godine.

Najznačajniji rast bilježe sljedeće kategorije:

* **porez na dobit pravnih** lica koji je ostvaren u iznosu od 78,9 mil. €, što je32,5 mil. € ili 69,9% veće u odnosu na plan i 36,2 mil. € ili 84,9% veće u odnosu na 2023. godinu**;**
* **porez na dohodak fizičkih lica**  koji je ostvaren u iznosu od 14,9 mil. € što je 3,3 mil. € ili 28,1% veće u odnosu na plan i 5,3 mil. € ili 55,8% veće u odnosu na 2023. godinu;
* **doprinosi** koji su ostvareni u iznosu od 114,8 mil. € što je 10,0 mil. € ili 9,5% veće u odnosu na plan i 15,1 mil. € ili 15,1% veće u odnosu na prethodnu godinu.

Zaključno sa martom mjesecom naplaćeno je ukupno 252,4 mil. € **PDV-a** što je na nivou plana, dok su u odnosu na uporedni period 2023. godine prihodi od PDV-a veći za 30,6 mil. € ili 13,8%. Na dimaniku naplate prihoda od Poreza na dodatu vrijednost u neto iznosu utiče dinamika povraćaja PDV-a koja je od početka godine ubrzana od strane Poreske uprave, imajući u vidu akumulirane iznose zahtjeva za povraćajima iz prethodnog perioda.

Kategorija prihoda od **akciza**, u navedenom periodu, naplaćena je u iznosu od 66,9 mil. €, što je u odnosu na plan niže za 2,1 mil. € ili 3%, odnosno 8,6 mil. € ili 14,8% veće u odnosu na isti period prethodne godine.

**Izdaci budžeta** za prva tri mjeseca 2024. godine iznosili su 583,4 mil. € ili 8,3% procijenjenog BDP-a i u odnosu na planirane manji su za 72,1 mil. € ili 11,8%. U odnosu na posmatrani period prethodne godine, izdaci su veći za 104,2 mil € odnosno 21,7%.

Rast izdataka u odnosu na prethodnu godinu u najvećoj mjeri uslovljen je rastom izdvajanja za isplatu prava iz oblasti penzijskog i invalidskog osiguranja usljed dominantno povećanja minimalne penzije kao i rasta izdvajanja za bruto zarade (usvajanja granskih kolektivnih ugovora kojima su povećane zarade zaposlenih u javnom sektoru u 2023. godini), kao i transfera institucijama, pojedincima, nevladinom i javnom sektoru.

U strukturi ukupne potrošnje, **tekući izdaci** u periodu janur - mart ostvareni su u iznosu od 233,6 mil. € što je za 36,6 mil. € ili 13,5% manje od plana, usljed sporije dinamike plaćanja u odnosu na plan, dominantno u okviru pozicije Ostali izdaci.

Pored navedenog, niže ostvarenje od plana evidentirano je kod **transfera za socijalnu zaštitu** u iznosu od 9,5 mil. € ili 3.9%, a u skladu sa stvarnim obračunom ovih prava i redovnim usklađivanjem. Dodatno, sredstva u okviru kategorije izdataka **Transferi institucijama, pojedincima, nevladinom i javnom sektoru** ostvarena je takođe u iznosu nižem od plana i to za 16,8 mil. € ili 17,8%,, dok su u odnosu na isti period 2023. godine, izdaci za navedene namjene veći za 5,1%.

**Kapitalni budžet** realizovan je u iznosu od 26 mil €, što predstavlja 96,2% ukupno planiranih sredstava u periodu januar-mart, dok je u odnosu na isti period prethodne godine realizacija veća za caa 12 mil €, odnosno oko 90%.